Dalk doodstraf vir Basjir oor staatsgreepOmar al-Basjir (Foto: ANA) Die voormalige Soedannese president Omar al-Basjir kan doodstraf opgelê word vir sy rol in ŉ militêre staatsgreep in 1989 wat die demokraties verkose regering van Sadid al-Mahdi ontsetel het. Taj al-Heaber, Soedannese prokureur-generaal, probeer vertroue herstel in die regstelsel ná ŉ nuwe oorgangsowerheid aangestel is ná ŉ onlangse revolusie. Al-Heaber het aangekondig hy het ŉ komitee aangestel om die militêre staatsgreep te ondersoek wat op 30 Junie 1989 uitgevoer is. Dié staatsgreep is gelei deur al-Basjir en die Nasionale Islamitiese Front (NIF), berig die Sudan Tribune. Die komitee se bevindings vorm die basis van vervolging van die leiers van die Islamitiese Beweging, insluitend burgerlike en weermagpersoneel wat die grondwetstelsel ondermyn het. Indien die voormalige president skuldig bevind word, kan hy doodstraf opgelê word of lewenslange tronkstraf. Al-Basjir is reeds agter tralies en sal waarskynlik in die hof verskyn in verband met ekonomiese misdade wat tydens sy 30 jaar lange bewind gepleeg is. Abdalla Hamdok, eerste minister van Soedan, is intussen besig met ŉ diplomatieke veldtog om Soedan van die Amerikaanse terreur-swartlys te verwyder. Dit beperk die land se vermoë om beleggings in te win of eksterne finansiering te bekom vir ontwikkeling in die lig van ŉ $55 miljard-skuldlas.